જેમનું જ્ઞાન અધૂરું અને અધકચરું છે એમને એટલું જ કહેવાનું કે પેટ્રોલ-ડીઝલની કિંમતો પર રાજકારણ રમવું એ ક્યારેય શાણપણનું રાજકારણ નહીં ગણાય. એટલિસ્ટ 130 કરોડના દેશમાં જેમની પાસે સમજ છે એવા ચાર-પાંચ કરોડ લોકોની સામે તો મુરખ જ ઠરશો. દુઃખ સાથે એટલું જ કહેવાનું કે ભાજપે 2012થી 2014 દરમિયાન ખુલ્લેઆમ અને ભવિષ્યનો વિચાર કર્યા વગર જ આ નાદાની કરી હતી. કારણ કે સત્તામાં કોંગ્રેસના વડપણ હેઠળની યુપીએ સરકાર હતી. વર્ષ 2008થી આખા જગતની આર્થિક મોરચે માઠી દશા બેઠી હતી. અમેરિકામાં સબપ્રાઇમ ક્રાઇસિસના પગલે આખી દુનિયા પર મંદીનું મોજું ફરી વળ્યું હતું. ત્યારે ક્રૂડ ઓઇલના ભાવ 120 ડોલરથી પણ આગળ વધી ગયા હતા. એટલું જ નહીં લાગલગાટ 2014 સુધી ક્રૂડ ઓઇલનો સરેરાશ ભાવ 100 ડોલરની આસપાસ રમતો રહ્યો હતો.